Sri Lankaanse nasionale vrouekrieketspan

Die **Sri Lankaanse nasionale vrouekrieketspan** is die nasionale vrouekrieketspan wat Sri Lanka in toets- en kitskrieket verteenwoordig. Dit word beheer en geadministreer deur Sri Lanka Krieket (SLC) en is ’n volle lid van die Internasionale Krieketraad (IKR) met toets-, EDI- en T20I-status. Tydens die Asiatiese Vrouebeker 2024 het Sri Lanka sy eerste internasionale titel gewen. Sri Lanka is tans (Oktober 2025) sesde op die IKR-vroue-eendagranglys en sewende op die Twintig20-vrouewêreldranglys.

## Beheerliggaam 
Sri Lanka Krieket (SLC) is op 30 Junie 1975 as Raad van Krieket vir Sri Lanka (BCCSL) gestig en verantwoordelik vir die reël van krieket in Sri Lanka. Op 21 Julie 1981 het Sri Lanka ’n volle lid van die Internasionale Krieketraad (IKR) geword en mag dus toetskrieket speel, wat na die belangrikste en vernaamste internasionale krieketwedstryde verwys. Daarbenewens was die Sri Lankaanse beheerliggaam in 1983 ’n stigtingslid van die Asiatiese Krieketkonferensie (*Asian Cricket Conference*, ACC; nou Asiatiese Krieketraad).

Sri Lanka Krieket bestuur al die Sri Lanka-verteenwoordigende nasionale spanne, insluitende die mans, vroue en jeug. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en die reël van internasionale wedstryde tuis. Daarbenewens is die SLC verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Sri Lankaanse span.

Kinders en jongmense word reeds op skool aan krieket bekend gestel en na gelang van hul belangstelling en talent begin hulle met hul afrigting. Net soos ander krieketlande beskik Sri Lanka oor ’n o/19-nasionale span wat aan die o/19-vrouekrieketwêreldbeker deelneem.

## Geskiedenis 
### Oorsprong 
Die Sri Lankane het hul eerste internasionale wedstryd tydens die 1997/98-toer na Nederland gespeel, waar hulle twee van drie die EDIs verloor het. Dié reeks het as ’n voorbereiding op die Vrouekrieketwêreldbeker 1997 in Indië gedien. Tydens die eerste rondte het hulle Wes-Indië verslaan, maar in die kwarteindstryd teen Engeland vasgeval. Sy eerste en tot op hede enigste toetswedstryd het Sri Lanka tydens sy 1998-toer na Pakistan gespeel, wat hulle gewen het. Gedurende die daaropvolgende winter het Nederland vir vyf EDIs Sri Lanka besoek en dié keer het die gasvroue al vyf die wedstryde gewen. Die volgende internasionale verskyning was tydens die Vrouekrieketwêreldbeker 2000 in Nieu-Seeland. Die Sri Lankane het in die eerste rondte naelskraapse oorwinnings oor Nederland en Ierland aangeteken, maar die halfeindrondte misgeloop. In die daaropvolgende jare het hulle een reeks elk teen Pakistan en Wes-Indië maklik gewen, maar tydens die Asiatiese Vrouebeker 2004 teen Indië vasgeval.

### Vestiging op internasionale vlak 
Tydens die Vrouekrieketwêreldbeker 2005 het die Sri Lankane oor Suid-Afrika geseëvier en die sesde plek behaal. Tydens die drie daaropvolgende Asiatiese Vrouebekertoernooie (in 2005/06, 2006 en 2008) het hulle die eindstryd gehaal, maar telkens teen Indië vasgeval. In voorbereiding op die Vrouekrieketwêreldbeker 2009 het die span onder andere ’n reeks teen Wes-Indië gespeel wat tot op hede hul enigste EDI-reeks is wat hulle kon beklink. Tydens die Vrouekrieketwêreldbeker 2009 in Australië het die span al sy groepwedstryde verloor. Tydens die daaropvolgende T20I-vrouewêreldbeker 2009 het hulle Pakistan geklop, maar die halfeindrondte misgeloop.

### Droë tydperk 
[duimnael|links|Wedstryd teen Engeland tydens die [T20I-vrouewêreldbeker 2009]]
Sri Lanka het gereeld vir die belangrike toernooie gekwalifiseer, maar tot dusver geen titel ingepalm nie. Tydens die T20I-vrouewêreldbekertoernooie in 2010 en 2012 het die span slegs een oorwinning elk in die groepfase aangeteken. Tydens die Vrouekrieketwêreldbeker 2013 het hulle ná oorwinnings oor Indië en Engeland vir die eerste keer die tweede rondte by ’n wêreldbekertoernooi gehaal, maar hulle is daar sonder ’n oorwinning uit die toernooi geskakel.

Tydens die T20I-vrouewêreldbeker 2014 het die span Indië geklop en vanweë ’n beter lopietempo teenoor Australië die tweede rondte gehaal. Die Sri Lankane is egter in al hul wedstryde verslaan en het die toernooi in die agtste plek afgesluit. Tydens die Vrouekampioenskap 2014–16 het die span al sy EDI-reekse verloor en die laaste plek beklee. Tydens die T20I-vrouewêreldbeker 2016 het hulle Ierland en Suid-Afrika geklop, maar versuim om vir die halfeindrondte te kwalifiseer. Die Vrouekrieketwêreldbeker 2017-kwalifisering het hulle tuis beklink. Die hooftoernooi het die span ná slegs een oorwinning oor Pakistan in die voorlaaste plek afgesluit.

Tydens die Vrouekampioenskap 2017–20 is Sri Lanka weer in al sy EDI-reekse verslaan. Tydens die T20I-vrouewêreldbekertoernooie in 2018 en 2020 is die span ná een oorwinning elk in die eerste rondte uitgeskakel. Omdat die Vrouekrieketwêreldbeker 2022-kwalifisering vanweë die wêreldwye Covid-19-pandemie afgelas moes word, het hulle vir die eerste keer sedert 1997 ’n vrouekrieketwêreldbekertoernooi misgeloop. Tydens die T20I-vrouewêreldbeker 2023 het die Sri Lankane twee oorwinnings aangeteken, maar nie die halfeindrondte gehaal nie. Tydens die Vrouekrieketwêreldbeker 2025 het Sri Lanka saam met Indië as medegasheer opgetree, maar die span is reeds in die groepfase uitgeskakel.

## Spelers 
### Spelerstatistieke 
Daar het altesaam elf spelers toets-, 82 spelers EDI- en 57 spelers T20I-wedstryde vir Sri Lanka gespeel. Vervolgens die spelers wat vir die Sri Lankaanse span die meeste lopies aangeteken en die meeste paaltjies geneem het.

#### Lopies 
#### Paaltjies 
### Spankapteins 
Tot op hede was een speler reeds die kaptein vir Sri Lanka tydens ’n toetswedstryd, twaalf tydens ’n EDI en agt tydens ’n T20I.

## Rekords 
### Toetsrekord teen ander lande 
### EDI-rekord teen ander lande 
### Vrouekrieketwêreldbekerrekord 
### T20I-rekord teen ander lande 
### T20I-vrouewêreldbekerrekord 
### Asiatiese Vrouebekerrekord 
### Statebondspele 
### Asiatiese Spelerekord 
## Sien ook 
* Sri Lankaanse nasionale krieketspan

## Verwysings 
## Eksterne skakels 
*    Amptelike webwerf van Sri Lanka Krieket
*  Sri Lanka-vroue op ESPNcricinfo
*  Sri Lanka by die IKR